
LIETUVOS RESPUBLIKOS SOCIALINĖS APSAUGOS IR DARBO MINISTRAS

ĮSAKYMAS
DĖL NEVYRIAUSYBINIŲ ORGANIZACIJŲ SEKTORIAUS STIPRINIMO PER SKĖTINIŲ NACIONALINIŲ NEVYRIAUSYBINIŲ ORGANIZACIJŲ VEIKLĄ PROJEKTŲ ATRANKOS 2027–2028 METŲ KONKURSO ORGANIZAVIMO NUOSTATŲ PATVIRTINIMO

2026 m.    Nr. 
Vilnius

Vykdydamas Nevyriausybinių organizacijų veiklos stiprinimo 2025–2029 metų veiksmų plano, patvirtinto Lietuvos Respublikos socialinės apsaugos ir darbo ministro 2024 m. birželio 6 d. įsakymu Nr. A1-387 „Dėl Nevyriausybinių organizacijų veiklos stiprinimo 2025–2029 metų veiksmų plano patvirtinimo“, V skyriuje nurodytą 1.1.2 priemonę, atsižvelgdamas į 2027–2028 metų skėtinių nacionalinių nevyriausybinių organizacijų institucinio stiprinimo projektų finansavimo kryptis ir vertinimo kriterijus, patvirtintus Nevyriausybinių organizacijų fondo tarybos 2026 m. rugsėjo 22 d. protokoliniu sprendimu Nr. VR-1847,
tvirtinu Nevyriausybinių organizacijų sektoriaus stiprinimo per skėtinių nacionalinių nevyriausybinių organizacijų veiklą projektų atrankos 2027–2028 metų konkurso organizavimo nuostatus (pridedama).

Socialinės apsaugos ir darbo ministerija bei pavaldžios įstaigos | Vidiniam naudojimui



PATVIRTINTA
Lietuvos Respublikos socialinės apsaugos ir darbo ministro 
2026 m.                  d. įsakymu Nr. 

NEVYRIAUSYBINIŲ ORGANIZACIJŲ SEKTORIAUS STIPRINIMO PER SKĖTINIŲ NACIONALINIŲ NEVYRIAUSYBINIŲ ORGANIZACIJŲ VEIKLĄ PROJEKTŲ ATRANKOS 2027–2028 METŲ KONKURSO ORGANIZAVIMO NUOSTATAI

I SKYRIUS
BENDROSIOS NUOSTATOS

1. Nevyriausybinių organizacijų sektoriaus stiprinimo per skėtinių nacionalinių nevyriausybinių organizacijų veiklą projektų atrankos 2027–2028 metų konkurso organizavimo nuostatai (toliau – Nuostatai) nustato projektų, skirtų Lietuvos Respublikoje veikiančioms skėtinėms nacionalinėms nevyriausybinėms organizacijoms (toliau – NVO) stiprinti, atrankos konkurso (toliau – konkursas) organizavimo bendrąsias nuostatas, finansavimo prioritetus, finansuotinas projektų veiklas, reikalavimus pareiškėjams, projektų vykdytojams ir partneriams, pareiškėjų (projektų vykdytojų, partnerių) įsipareigojimus, projektų įgyvendinimo ir esminius rodiklius, tinkamas ir netinkamas finansuoti išlaidas, projektų paraiškų (toliau – paraiškos) turinio reikalavimus ir paraiškų teikimo tvarką, paraiškų atitikties formaliesiems kriterijams vertinimo, paraiškų atmetimo tvarką ir pagrindus, paraiškų vertinimo, valstybės biudžeto lėšų skyrimo, konkurso komisijos (toliau – komisija) darbo organizavimo tvarką, valstybės biudžeto lėšų naudojimo sutarčių (toliau – Sutartis) sudarymo, keitimo ir nutraukimo tvarką bei jų turinio reikalavimus, projektų vykdymo, administravimo ir stebėsenos tvarką, projektų finansavimo pratęsimo tvarką.
2.	Nuostatuose vartojamos sąvokos:
2.1.	Informacinė sistema – informacinė paraiškų teikimo, vertinimo ir administravimo sistema, veikianti adresu https://sopas1.sppd.lt.
2.2.	Vertintojas – ekspertas ar konkurso komisijos narys, kuris vertina projektų paraiškas ir su jomis susijusius dokumentus bei susijusią informaciją.
2.3.	Vertintojų grupė – 3 vertintojai (konkurso komisijos narys ir 2 ekspertai), paskirti toms pačioms projektų paraiškoms įvertinti.
2.4. Rezultato rodiklis – projekto įgyvendinimo rodiklis, kuris parodo tiesioginį, išmatuojamą pokytį arba produktą, sukurtą projekto vykdytojo pagal pasirinktą uždavinį, kuris pasiekiamas (sukuriamas) įgyvendinus visas suplanuotas projekto veiklas.
2.5.	Kitos Nuostatuose vartojamos sąvokos suprantamos taip, kaip jos apibrėžtos Lietuvos Respublikos civiliniame kodekse, Lietuvos Respublikos darbo kodekse, Lietuvos Respublikos aplinkos apsaugos įstatyme, Lietuvos Respublikos asmens su negalia teisių apsaugos pagrindų įstatyme, Lietuvos Respublikos bendruomeninių organizacijų plėtros įstatyme, Lietuvos Respublikos biudžeto sandaros įstatyme, Lietuvos Respublikos mokesčių administravimo įstatyme, Lietuvos Respublikos mokslo ir studijų įstatyme, Lietuvos Respublikos moterų ir vyrų lygių galimybių įstatyme, Nevyriausybinių organizacijų plėtros įstatyme, Lietuvos Respublikos savanoriškos veiklos įstatyme, Lietuvos Respublikos smulkaus ir vidutinio verslo plėtros įstatyme, Lietuvos Respublikos statybos įstatyme, Lietuvos Respublikos sveikatos sistemos įstatyme, Lietuvos Respublikos šeimos stiprinimo įstatyme, Lietuvos Respublikos švietimo įstatyme, Lietuvos Respublikos vaiko teisių apsaugos pagrindų įstatyme, Lietuvos Respublikos vartotojų teisių apsaugos įstatyme, Lietuvos Respublikos viešojo administravimo įstatyme, Lietuvos Respublikos viešųjų ir privačių interesų derinimo įstatyme, Lietuvos Respublikos vystomojo bendradarbiavimo ir humanitarinės pagalbos įstatyme, Nevyriausybinių organizacijų finansavimo iš valstybės biudžeto lėšų, šių lėšų administravimo tvarkos, projektų vertinimo procedūrų, lėšų pervedimo ir atsiskaitymo už gautą finansavimą tvarkos apraše, patvirtintame Lietuvos Respublikos socialinės apsaugos ir darbo ministro 2021 m. spalio 15 d. įsakymu Nr. A1-741 „Dėl Nevyriausybinių organizacijų finansavimo iš valstybės biudžeto lėšų, šių lėšų administravimo tvarkos, projektų vertinimo procedūrų, lėšų pervedimo ir atsiskaitymo už gautą finansavimą tvarkos aprašo patvirtinimo“ (toliau – Aprašas).
3.	Nuostatai parengti vadovaujantis Aprašu. Nuostatuose nereglamentuotos procedūros atliekamos Aprašo nustatyta tvarka. Jei Nuostatuose konkurso nuostatos nereglamentuotos, taikomos Lietuvos Respublikos socialinės apsaugos ir darbo ministro 2025 m. gegužės 14 d. įsakymo Nr. A1-262 „Dėl Nevyriausybinių organizacijų finansavimo iš valstybės biudžeto lėšų, šių lėšų administravimo tvarkos, projektų vertinimo procedūrų, lėšų pervedimo ir atsiskaitymo už gautą finansavimą tvarkos aprašo įgyvendinimo Lietuvos Respublikos socialinės apsaugos ir darbo ministerijoje ir įstaigose, kurių savininko teises ir pareigas ji įgyvendina“ nuostatos, o jei ir šiame įsakyme konkurso nuostatos nereglamentuotos, taikomos Aprašo nuostatos.
4. Konkursą organizuoja Socialinės apsaugos ir darbo ministerija (toliau – Ministerija), atliekanti Apraše ir Nuostatuose jai nustatytas funkcijas, pagal 2027–2028 metų skėtinių nacionalinių NVO institucinio stiprinimo projektų finansavimo kryptis ir vertinimo kriterijus, patvirtintus NVO fondo tarybos 2026 m. rugsėjo XX d. protokoliniu sprendimu Nr. XXXX.
5.	Projektų atranką ir administravimą užtikrina Europos socialinio fondo agentūra (toliau – ESFA), atliekanti Apraše ir Nuostatuose jai nustatytas funkcijas.
6. Komisijos funkcijas atlieka NVO fondo taryba.
7.	Sprendimą dėl projektų finansavimo priima Ministerijos kancleris.
8. Konkurso tikslas – stiprinti NVO sektorių, finansuojant projektų atrankos konkurso būdu atrinktus skėtinių nacionalinių NVO projektus.
9. Siektinas konkurso rezultatas – stiprinti NVO sektorių, finansuojant skėtinių nacionalinių NVO projektus, kuriais stiprinami pareiškėjų (projektų vykdytojų), jų narių ir kitų NVO instituciniai gebėjimai visuomenės interesų atstovavimui, advokacijai ir duomenimis grįstam dalyvavimui viešosios politikos procesuose stiprinti, kuriais siekiama bent 1 iš šių uždavinių:
9.1. kokybiškai ir sistemingai atstovauti visuomenės interesams viešosios politikos formavimo srityje ir (ar) įgyvendinimo procesuose bei vykdyti advokacijos veiklą;
9.2. stiprinti pareiškėjo (projekto vykdytojo) narių ir kitų NVO gebėjimus, reikalingus NVO finansiniam tvarumui didinti ir (ar) NVO teikiamų viešųjų ir (ar) socialinio verslo paslaugų plėtrai skatinti (įskaitant paslaugų kokybės gerinimą), strateginei NVO plėtrai vykdyti ir (ar) kokybiškos savanoriškos veiklos plėtrai vykdyti;
9.3. vykdyti ir (ar) organizuoti NVO sektoriaus ir (ar) pareiškėjo (projekto vykdytojo) veiklos viešosios politikos srityje situacijos, poreikių, problemų ir raidos tyrimus bei analizes.
10. Pareiškėjas – skėtinė nacionalinė NVO, atitinkanti Nuostatų 19 punkte nustatytus reikalavimus. 

II SKYRIUS
PROJEKTŲ ĮGYVENDINIMO LAIKOTARPIS, PROJEKTŲ VEIKLŲ VYKDYMO TERITORIJA, KONKURSUI NUMATYTA SKIRTI VALSTYBĖS BIUDŽETO LĖŠŲ SUMA

11. Projektų įgyvendinimo laikotarpis – nuo 2027 m. sausio 1 d. iki Sutartyje nurodytos dienos, bet ne vėliau kaip iki 2027 m. gruodžio 31 d., pratęsus finansavimą 2028 m. – nuo 2028 m. sausio 1 d. iki Sutartyje nurodytos dienos, bet ne vėliau kaip iki 2028 m. gruodžio 31 d.
12.	Projektų veiklų vykdymo teritorija – Lietuvos Respublika (išskyrus NVO tarptautinį bendradarbiavimą, tarptautinių ryšių skatinimą ir tarptautinės veiklos organizavimą).
13. Konkursui numatytos skirti valstybės biudžeto lėšų sumos nurodytos Nevyriausybinių organizacijų veiklos stiprinimo 2025–2029 metų veiksmų plano, patvirtintame Lietuvos Respublikos socialinės apsaugos ir darbo ministro 2024 m. birželio 6 d. įsakymu Nr. A1-387 „Dėl Nevyriausybinių organizacijų veiklos stiprinimo 2025–2029 metų veiksmų plano patvirtinimo“ V skyriaus 1.1.1 papunktyje:
13.1. didžiausia projektui galima skirti valstybės biudžeto lėšų suma metams – 62 000 (šešiasdešimt du tūkstančiai) eurų;
13.2. mažiausia projektui galima skirti valstybės biudžeto lėšų suma metams – 40 000 (keturiasdešimt tūkstančių) eurų.
15. Konkurso lėšomis gali būti finansuojamos tik Nuostatų 17 punkte nurodytos veiklos.

III SKYRIUS
FINANSAVIMO PRIORITETAI IR VEIKLOS, KURIOMS SKIRIAMA VALSTYBĖS BIUDŽETO LĖŠŲ

16. Finansavimo prioritetai (už atitiktį finansavimo prioritetams, vertinant paraiškas, skiriama papildomų balų) teikiami pareiškėjams:
16.1. kurie dalyvauja valstybės institucijų sudarytų tarybų, komitetų, komisijų ir (ar) darbo grupių, susijusių su pareiškėjo atstovaujama viešosios politikos sritimi, veikloje;
16.2. kurie yra paskelbę 2024 arba 2025 m. išorinio audito audituotą metinį finansinių ataskaitų rinkinį su auditoriaus išvada;
16.3. kurių pajamos pagal paskutinį (-ę) iki paraiškos pateikimo dienos patvirtintą metinį finansinių ataskaitų rinkinį arba metinę ataskaitą yra gautos iš ne mažiau kaip 3 skirtingų finansavimo šaltinių;
16.4. kurie 2024–2025 m. kiekvieną mėnesį turėjo daugiau kaip 3 darbuotojus
17. Veiklos, kurioms skiriama valstybės biudžeto lėšų:
17.1. NVO ir valstybės ir (ar) savivaldybių institucijų ir (ar) įstaigų bendradarbiavimo mechanizmų kūrimas ir (ar) stiprinimas ir (ar) pasiūlymų dėl viešosios politikos teikimas valstybės ir (ar) savivaldybės institucijai (-oms) ir (ar) įstaigai (-oms);
17.2. tyrimų, aktualių pareiškėjo (projekto vykdytojo) ir (ar) jo narių vykdomai veiklai ir (ar) skirtų NVO atstovaujamos visuomenės grupės nuomonei, įžvalgoms dėl viešosios politikos sprendimų ir (ar) jų tobulinimo įvertinti, organizavimas ir vykdymas;
17.3. NVO darbuotojų, savanorių ir (ar) narių kompetencijų ir (ar) įgūdžių tobulinimas (įskaitant viešinimo veiklų, skirtų viešosios politikos sprendimams aptarti, pristatyti ar viešinti, organizavimą ir vykdymą);
17.4. NVO veiklos organizavimo strategijų ir (ar) sistemų kūrimas ir (ar) tobulinimas, NVO kuriamo poveikio matavimas;
17.5. NVO veiklos viešinimas;
17.6. savanoriškos veiklos organizavimas ir (ar) plėtra;
17.7. NVO, verslo subjektų (pvz., įmonių) ir (ar) mokslo ir studijų institucijų bendradarbiavimo mechanizmų kūrimas ir stiprinimas;
17.8. NVO tarptautinio bendradarbiavimo, tarptautinių ryšių skatinimas ir tarptautinės veiklos organizavimas (įskaitant NVO narių, visuomenės grupių interesų atstovavimą tarptautiniu mastu);
17.9. NVO teikiamų viešųjų paslaugų ir (ar) vykdomų veiklų kokybės gerinimas ir (ar) plėtra;
17.10. iniciatyvų, skirtų NVO finansiniam skaidrumui ir (ar) tvarumui užtikrinti, įgyvendinimas;
17.11. NVO vykdomų socialinio verslo veiklų organizavimas ir (ar) plėtra.
18. Projektai privalo atitikti visas šias sąlygas:
18.1. projekto tikslas privalo atitikti Nuostatų 9 punkte nurodytą konkurso tikslą;
18.2. Pareiškėjas (projekto vykdytojas) paraiškoje privalo pasirinkti ir numatyti vykdyti bent 1 Nuostatų 10 punkte nurodytą uždavinį ir, įgyvendindamas projektą, vykdyti pasirinktinai bent 1 Nuostatų 17 punkte nurodytą veiklą.

IV SKYRIUS
REIKALAVIMAI PAREIŠKĖJAMS, PROJEKTŲ VYKDYTOJAMS IR PARTNERIAMS 

19. Pareiškėjai turi atitikti šiuos reikalavimus:
19.1. pareiškėjas yra Lietuvos Respublikoje registruota skėtinė nacionalinė NVO;
19.2. ne mažiau nei 2/3 pareiškėjo narių yra Lietuvos Respublikoje registruotos NVO;
19.3. pareiškėjo nariais yra ne mažiau kaip 10 NVO;
19.4. pareiškėjas veikia bent 1 iš šių viešosios politikos sričių:
19.4.1. NVO nacionalinės politikos plėtros;
19.4.2. vaiko gerovės ir šeimos politikos;
19.4.3. asmenų su negalia teisių užtikrinimo;
19.4.4. moterų ir vyrų lygių galimybių užtikrinimo;
19.4.5. žmogaus teisių apsaugos;
19.4.6. gyvenamosios vietos bendruomenių stiprinimo;
19.4.7. socialinės atskirties ir skurdo mažinimo;
19.4.8. švietimo ir mokslo;
19.4.9. vystomojo bendradarbiavimo ir humanitarinės pagalbos teikimo;
19.4.10. vartotojų teisių apsaugos;
19.4.11. sveikatos apsaugos;
19.4.12. aplinkos apsaugos;
19.4.13. socialinio verslo plėtros;
19.5. pareiškėjas turi atstovą (-us), dalyvaujantį (-čius) valstybės institucijų tarybų, komitetų, komisijų ar darbo grupių, padedančių valstybei formuoti ir (ar) įgyvendinti viešąją politiką, veikloje (mažiausiai 1 taryboje, komitete, komisijoje arba darbo grupėje, kurioje atstovaujamas pats pareiškėjas, o ne jo nariai);
19.6. pareiškėjas yra įtrauktas į asmenų, darančių įtaką teisėkūrai, sąrašą;
19.7. pareiškėjas 2025–2026 metais kompetentingai (-oms) valstybės institucijai (-oms) ir (ar) įstaigai (-oms) yra pateikęs (inicijavęs) bent 1 pasiūlymą (iniciatyvą) dėl viešojo valdymo ir viešosios politikos formavimo nacionaliniu lygmeniu viešosios politikos srityje, nurodytoje Nuostatų 19 punkte ir kurioje jis veikia;
19.8. pareiškėjas nėra kitos skėtinės nacionalinės NVO narys, jei pastaroji veikia toje pačioje viešosios politikos srityje ir yra šio konkurso pareiškėja;
19.9. pareiškėjas turi ir viešai skelbia mažiausiai 2 metus apimančią galiojančią ilgalaikę NVO veiklos strategiją arba kitą jai prilyginamą dokumentą, kuriame nurodyta NVO misija ir (ar) vizija bei tikslai;
19.10. pareiškėjas paraiškos teikimo dieną turi bent 1 darbuotoją;
19.11. pareiškėjas nėra pateikęs paraiškos dalyvauti Nevyriausybinių organizacijų institucinio stiprinimo projektų atrankos 2027–2028 metų konkurse, kuris organizuojamas vadovaujantis Nevyriausybinių organizacijų institucinio stiprinimo projektų atrankos 2027–2028 metų konkurso organizavimo nuostatais, patvirtintais Lietuvos Respublikos socialinės apsaugos ir darbo ministro 2026 m. rugsėjo XX d. įsakymu Nr. A1-XXX;
19.12. pareiškėjas atitinka reikalavimus, nurodytus Aprašo 6–7 punktuose ir Strateginio valdymo metodikos, patvirtintos Lietuvos Respublikos Vyriausybės 2021 m. balandžio 28 d. nutarimu Nr. 292 „Dėl Strateginio valdymo metodikos patvirtinimo“ (toliau – Metodika), 1984 punkte.
20.	Projektų vykdytojai projektų įgyvendinimo laikotarpiu turi atitikti reikalavimus, nurodytus Nuostatų 19 punkte.
21. Projektų partneris (-iai) (toliau – partneris) turi atitikti šiuos reikalavimus:
21.1. yra Lietuvos Respublikoje registruota NVO;
21.2. su pareiškėju iki paraiškos pateikimo dienos yra sudaręs sutartį dėl bendradarbiavimo vykdant projekto veiklas arba jų dalį;
21.3. nėra konkurse dalyvaujantis pareiškėjas arba kito (kitų) konkurse dalyvaujančio (-ių) pareiškėjo (-ų) partneris;
21.5. partneriui negali būti numatyta ir (ar) pervesta daugiau nei 30 procentų projektui įgyvendinti skirtų valstybės biudžeto lėšų;
21.6. partneris atitinka reikalavimus, nurodytus Aprašo 6–7 punktuose.

V SKYRIUS
PAREIŠKĖJŲ, PROJEKTŲ VYKDYTOJŲ IR PARTNERIŲ ĮSIPAREIGOJIMAI IR PROJEKTŲ ĮGYVENDINIMO RODIKLIAI

22. Pareiškėjai, projektų vykdytojai ir partneriai prisiima Aprašo 11 punkte išvardytus privalomus įsipareigojimus.
23. Skyrus valstybės biudžeto lėšų, pareiškėjas, projekto vykdytojas taip pat įsipareigoja pasiekti paraiškoje paties pasirinktus:
23.1. su 2027 m. planuojamomis vykdyti projekto veiklomis siejamus esminius rodiklius iki 2027 m. gruodžio 31 d., o pratęsus projekto finansavimą 2028 m. – su 2028 m. planuojamomis vykdyti projekto veiklomis siejamus esminius rodiklius iki 2028 m. gruodžio 31 d., kurių nepasiekus gali būti taikomos Nuostatų 74 punkte nustatytos sankcijos;
23.2. projekto rezultatų rodiklius, kuriuos įsipareigojama pasiekti iki 2028 m. gruodžio 31 d.; jų nepasiekus, projekto vykdytojas privalo nurodyti priežastis, dėl kurių projekto rezultatų rodikliai nebuvo pasiekti Nuostatų 73.5 papunktyje nustatyta tvarka. Su pasirinktu Nuostatų 9 punkte nustatytu uždaviniu siejamų rezultato rodiklių pavyzdžiai pateikti Nuostatų priede.

VI SKYRIUS
TINKAMOS IR NETINKAMOS FINANSUOTI PROJEKTŲ VYKDYMO IŠLAIDOS

23. Išlaidos laikomos tinkamomis finansuoti, jei jos patirtos ir apmokėtos nuo 2027 m. sausio 1 d. iki 2027 m. gruodžio 31 d., bet ne vėliau kaip iki Sutartyje nurodytos datos, o pratęsus projekto finansavimą 2028 m. – nuo 2028 m. sausio 1 d. iki 2028 m. gruodžio 31 d., bet ne vėliau kaip iki Sutartyje nurodytos datos. Projektams įgyvendinti skirtos valstybės biudžeto lėšos negali būti perkeliamos į kitus biudžetinius metus. Tinkamos finansuoti išlaidos turi būti pagrįstos išlaidų apmokėjimą pagrindžiančiais finansinės apskaitos dokumentais (sąskaitomis faktūromis, kasos čekiais, banko sąskaitų išrašais ir pan.) ir projektų veiklų įvykdymą patvirtinančiais dokumentais arba jų kopijomis (mokymų ar renginių dalyvių sąrašai, renginio grįžtamojo ryšio apklausa ir pan.). Projektų vykdytojai paslaugas ir (ar) prekes projektams vykdyti turi įsigyti ne didesnėmis nei rinkos kainomis, laikydamiesi racionalaus valstybės biudžeto lėšų naudojimo principo. Savanoriškos veiklos organizavimo išlaidos kompensuojamos Savanoriškos veiklos įstatymo ir Savanoriškos veiklos išlaidų kompensavimo sąlygų, dienpinigių dydžių ir dienpinigių skyrimo ir išlaidų kompensavimo tvarkos aprašo, patvirtinto Lietuvos Respublikos Vyriausybės 2024 m. kovo 27 d. nutarimu Nr. 216 „Dėl Lietuvos Respublikos savanoriškos veiklos įstatymo įgyvendinimo“, nustatyta tvarka.
24.	Tinkamos finansuoti išlaidos:
24.1.	projekto administravimo išlaidos (ne daugiau kaip 25 procentų projektui įgyvendinti iš Ministerijos prašomos ir skirtos valstybės biudžeto lėšų sumos). Visos planuojamos patirti projekto administravimo išlaidos turi būti įvardintos paraiškos sąmatoje, o teikiant ketvirtines ataskaitas nurodoma tik faktiškai patirta administravimo išlaidų suma:
24.1.1. projekto vadovo ir (ar) asmens, tvarkančio finansinę apskaitą, darbo užmokesčio, įskaitant valstybinio socialinio draudimo įmokas (jei projekto vadovas ir (ar) asmuo, tvarkantis finansinę apskaitą, įdarbinamas pareiškėjo, projekto vykdytojo organizacijoje pagal darbo sutartį), išlaidos;
24.1.2.	finansinės apskaitos paslaugų (jei paslauga perkama iš finansinės apskaitos paslaugas teikiančios įmonės (įstaigos) ar finansinės apskaitos paslaugas savarankiškai teikiančio asmens ir jei asmuo, tvarkantis finansinę apskaitą, neįdarbinamas pareiškėjo, projekto vykdytojo organizacijoje pagal darbo sutartį) įsigijimo išlaidos;
24.1.3. prekių ir paslaugų, susijusių su projekto administravimu, įsigijimo išlaidos:
24.1.3.1. ryšio paslaugų (interneto, fiksuotojo ir (ar) mobiliojo ryšio, pašto) įsigijimo išlaidos;
24.1.3.2. materialiojo ir nematerialiojo turto (pvz., organizacinės technikos, patalpų organizacijos biurui) nuomos išlaidos;
24.1.3.3. organizacijos biuro ar projektui įgyvendinti naudojamų patalpų komunalinių paslaugų (pvz., šildymo, elektros energijos tiekimo, vandentiekio, nuotekų šalinimo) išlaidos;
24.1.3.4. transporto išlaikymo (degalai, transporto priemonės nuoma be vairuotojo, transporto priemonės stovėjimas) ir transporto paslaugų įsigijimo (autobuso ar kito viešojo transporto ekonominės klasės bilietai, transporto priemonės nuoma su vairuotoju) išlaidos, būtinos administruojant projekto veiklas;
24.1.3.5. kitų netiesiogiai su projektu susijusių, pagrįstų ir būtinų projektui įgyvendinti paslaugų (pvz., mokesčiai už banko ar kitos kredito ar mokėjimo paslaugas teikiančios įstaigos paslaugas, atstovavimo tarptautinėse organizacijose mokesčiai, išorės audito paslaugos, projekto viešinimo paslaugos) įsigijimo išlaidos;
24.1.3.6. projektui administruoti reikalingų prekių, priemonių ir (ar) inventoriaus (pvz., kanceliarinių, ūkio prekių) įsigijimo išlaidos;
24.2.	projekto veiklų vykdymo išlaidos (paraiškos sąmatos dalyje „Išlaidų pavadinimas“ turi būti įvardyta, su kuria veikla jos susijusios):
24.2.1.	asmenų, vykdančių ir (ar) organizuojančių projekto veiklas, darbo užmokesčio, įskaitant valstybinio socialinio draudimo įmokas (jei jie įdarbinami projekto vykdytojo ir (ar) partnerio (-ių) organizacijoje pagal darbo sutartį), išlaidos;
24.2.2.	prekių ir paslaugų, tiesiogiai susijusių su projekto veiklomis ir būtinų projektui įgyvendinti, įsigijimo išlaidos:
24.2.2.1. komandiruočių išlaidos (pvz., kelionių bilietai, apgyvendinimas, dienpinigiai) (taikoma tik projekto vykdytojo ir (ar) partnerio (-ių) organizacijos (-ų) darbuotojams, dirbantiems pagal darbo sutartį), būtinos projekto vykdymui;
24.2.2.2. išlaidos kvalifikacijai tobulinti (projekto vykdytojo darbuotojų ar narių, taip pat savanorių mokymams, seminarams, skirtiems kvalifikacijai tobulinti, organizuoti ar juose dalyvauti);
24.2.2.3. išlaidos projektui įgyvendinti reikalingoms ekspertų ir (ar) konsultantų (pvz., tyrėjų, lektorių, teisininkų, konsultantų, veiklų vykdytojų) paslaugoms, tiesiogiai susijusioms su veikla, vykdoma įgyvendinant projektą, įsigyti (pagal sudarytas paslaugų teikimo sutartis);
24.2.2.4. kitų tiesiogiai su projektu susijusių, pagrįstų ir būtinų projektui įgyvendinti paslaugų (pvz., maitinimo paslaugų (pietūs kavinėje, maitinimas valgykloje), apgyvendinimo paslaugų įsigijimo ir išvykų, būtinų vykdant projekto veiklas, išlaidos (kitų asmenų, nei nurodyta Nuostatų 24.2.2.3 papunktyje (įskaitant savanorius), organizacijos veiklos viešinimo paslaugų (straipsnių, televizijos laidų, vaizdo klipų, reklaminių skydelių leidybos ir publikavimo) įsigijimo išlaidos;
24.2.2.5. projektui įgyvendinti reikalingų prekių, priemonių ir (ar) inventoriaus (kanceliarinių, ūkio prekių, taip pat maisto produktų) įsigijimo išlaidos;
24.2.2.6.	išlaidos materialiajam turtui (pvz., kompiuterinei įrangai) įsigyti, ne didesnės nei nurodytos 12-ajame viešojo sektoriaus apskaitos ir finansinės atskaitomybės standarte „Ilgalaikis materialusis turtas“, patvirtintame Lietuvos Respublikos finansų ministro 2008 m. gegužės 8 d. įsakymu Nr. 1K-174 „Dėl viešojo sektoriaus apskaitos ir finansinės atskaitomybės 12-ojo standarto patvirtinimo“ (toliau – Standartas) (bendra įsigyjamo turto vertė gali būti ir didesnė nei Standarte nustatyta ilgalaikio materialiojo turto įsigijimo išlaidų suma, tačiau išlaidomis, tinkamomis finansuoti projekto lėšomis, laikoma ne didesnė nei Standarte nurodyta minimali ilgalaikio materialiojo turto vertė);
25.	Darbo užmokesčio išlaidos, įskaitant socialinio draudimo įmokas ir kitas teisės aktuose nustatytas su darbo užmokesčiu susijusias išlaidas, nurodytos Nuostatų 24.2.1 papunktyje, iš viso gali sudaryti iki 50 procentų projektui įgyvendinti skirtų valstybės biudžeto lėšų.
26.	Valstybės biudžeto lėšos negali būti naudojamos:
26.1.	ilgalaikiam materialiajam turtui, kaip jis apibrėžtas Standarte, įsigyti; 
26.2.	išlaidoms projekto vykdytojo ir (ar) partnerio (-ių) skoloms, nesusijusioms su finansuojamo projekto įgyvendinimu, padengti ar investiciniams projektams finansuoti;
26.3.	transporto priemonių techninės apžiūros, draudimo, remonto, eksploatacinėms išlaidoms (išskyrus išlaidas degalams) padengti;
26.4.	statinių ir (arba) pastatų, patalpų statybos, rekonstrukcijos, kapitalinio ir einamojo remonto, statinių priežiūros ir (ar) aplinkos priežiūros ir (ar) tvarkymo išlaidoms padengti;
26.5. išlaidoms, susijusioms su paraiškos rengimo veikla, vykdyta iki pateikiant paraišką konkursui, taip pat išlaidoms, patirtoms ir apmokėtoms iki 2027 m. sausio 1 d. imtinai ir po 2027 m. gruodžio 31 d., o pratęsus projekto finansavimą 2028 m. – po 2028 m. gruodžio 31 d., padengti;
26.6.	išlaidoms patalpų, nuosavybės teise priklausančių projekto vykdytojui ir (ar) partneriui (‑iams), nuomai projekto veiklai vykdyti padengti;
26.7.	išperkamosios nuomos išlaidoms padengti;
26.8.	pridėtinės vertės mokesčiui (toliau – PVM), kurį pagal Lietuvos Respublikos teisės aktus, reglamentuojančius PVM, galima įtraukti į PVM atskaitą, net jeigu jis į atskaitą įtrauktas nebuvo, bei PVM, kurį sumokėjo užsienio apmokestinamasis asmuo (kaip jis apibrėžtas Lietuvos Respublikos pridėtinės vertės mokesčio įstatyme), sumokėti;
26.9. paslaugoms, teikiamoms pagal civilinę (paslaugų) sutartį, įsigyti iš NVO vadovo ar projekto vykdytojo darbuotojų;
26.10.	kitoms tiesiogiai su projekto įgyvendinimu nesusijusioms išlaidoms (pvz., biuro išlaikymo ar komunalinių paslaugų, kurios nėra tiesiogiai susijusios su projekto veiklomis, įsigijimo išlaidoms) padengti.

VII SKYRIUS
PARAIŠKŲ TURINIO REIKALAVIMAI IR PARAIŠKŲ TEIKIMAS 

27.	Paraiška turi būti užpildyta kompiuteriu lietuvių kalba pagal Nuostatuose nurodytą informaciją, pateikiant ją pildant paraiškos formą per informacinę sistemą, pasirašyta pareiškėjo vadovo arba jo įgalioto asmens, turinčio teisę veikti pareiškėjo vardu, kvalifikuotu elektroniniu parašu.
28.	Paraiškoje pateikiama Aprašo 19 punkte nurodyta informacija.
29.	Pareiškėjas kartu su paraiška privalo pateikti Aprašo 20 punkte bei šiame punkte nurodytų lietuvių kalba surašytų dokumentų (arba jų vertimų, patvirtintų vertėjo arba pareiškėjo vadovo ar jo įgalioto asmens, kaip numatyta Aprašo 16 punkte) skaitmenines kopijas ar elektroninius dokumentus, pasirašytus kvalifikuotu elektroniniu parašu:
29.1. dokumentų (komercinių pasiūlymų, sutarčių ar sąskaitų) ar interneto nuorodų, pagrindžiančių prekei ar paslaugai įsigyti prašomą skirti valstybės biudžeto lėšų sumą;
29.2. dokumentų arba interneto nuorodų, įrodančių, kiek pasiūlymų (iniciatyvų) dėl viešojo valdymo ir viešosios politikos formavimo pareiškėjas pateikė (inicijavo) kompetentingai (-oms) valstybės ir (ar) savivaldybių institucijai (-oms) ir (ar) įstaigai (-oms) 2025–2026 m. (pateikiama iki 5 pasiūlymų (iniciatyvų), jei pareiškėjas pretenduoja į balus pagal Nuostatų 16.1 papunktyje nurodytą finansavimo prioritetą);
29.3. dokumentų, iš kurių galima nustatyti pareiškėjo narystės pagrindu vienijamų NVO skaičių (pavyzdžiui, visuotinio narių susirinkimo protokolo, narių sąrašo arba metinės veiklos ataskaitos, jei joje nurodyti nariai) (taikoma, jei pareiškėjas pretenduoja į balus pagal Nuostatų 16.2 papunktyje nurodytą finansavimo prioritetą ir teikiama tik tada, jei ši informacija neprieinama registrų informacinėse sistemose ar kitose informacinėse sistemose);
29.4. dokumentų arba interneto nuorodų, įrodančių, kad pareiškėjas dalyvauja valstybės institucijų sudarytų tarybų, komitetų, komisijų ir (ar) darbo grupių, susijusių su pareiškėjo atstovaujama viešosios politikos sritimi, veikloje (taikoma, jei pareiškėjas pretenduoja į balus pagal Nuostatų 16.3 papunktyje nurodytą finansavimo prioritetą);
29.5. dokumentų arba interneto nuorodos į 2024 arba 2025 m. išorinio audito audituotą metinį finansinių ataskaitų rinkinį su auditoriaus išvada (taikoma, jei pareiškėjas pretenduoja į balus pagal Nuostatų 16.4 papunktyje nurodytą finansavimo prioritetą ir teikiama tik tada, jei ši informacija neprieinama registrų informacinėse sistemose ar kitose informacinėse sistemose);
29.6. dalyvių sąrašai, iš kurių matyti, kad pareiškėjas organizavo mokymus bei galima identifikuoti kokią organizaciją atstovauja darbuotojas ir (ar) savanoris dalyvaujantis Nuostatų 16.7 papunktyje nurodytoje veikloje (taikoma, jei pareiškėjas pretenduoja į balus pagal Nuostatų 16.7 papunktyje nurodytą finansavimo prioritetą).
30.	Paraiškų turinio ir jų teikimo reikalavimai nustatyti Aprašo IV skyriuje. 

VIII SKYRIUS
PARAIŠKŲ ATITIKTIES FORMALIESIEMS KRITERIJAMS VERTINIMAS, JŲ ATMETIMO TVARKA IR PAGRINDAI

31. Paraiškų atitiktis formaliesiems kriterijams vertinama, paraiškos, neatitinkančios formaliųjų kriterijų, atmetamos Aprašo V skyriuje nustatyta tvarka ir pagrindais.

IX SKYRIUS
PARAIŠKŲ VERTINIMAS

PIRMASIS SKIRSNIS
BENDRIEJI PARAIŠKŲ VERTINIMO PRINCIPAI 

32. Paraiškas vertina vertintojų grupė ir ESFA.
33. ESFA sudaro vertintojų grupes. Vertintojus, atsižvelgdama į jų nurodytą užimtumą ir galimybę dalyvauti posėdžiuose (nurodomas vertintojo vardas, pavardė ir galimybė dalyvauti posėdyje nurodytu laiku), ESFA paskiria į vertintojų grupes. 1 paraišką vertina 1 vertintojų grupė, išskyrus Nuostatų 55 punkte numatytus atvejus, kai paraiškoms vertinti paskiriami papildomi vertintojai.
34. Kiekvienoje vertintojų grupėje paskiriamas vertintojų grupės vadovas, atsakingas už vertintojų grupės vertinimo rezultatų apibendrinimą. Vertintojų grupės vadovas paskiria ESFA atstovą vertintojų grupės posėdžio sekretoriumi.
35. Vertintojų grupė:
35.1. Pirmiausia, pažymėdama „taip“ arba „ne“, įvertina projektų atitiktį Aprašo 13 punkte ir Nuostatų 18 punkte nurodytoms sąlygoms. Bent 1 Aprašo 13 punkte nurodytą sąlygą atitinkantys ir (ar) bent 1 iš Nuostatų 18 punkte nurodytų privalomų sąlygų neatitinkantys projektai toliau nevertinami. Vertinama visa paraiškose pateikta, pristatymų metu pristatyta ir kita su pareiškėjais susijusi viešai prieinama informacija;
35.2. pagal Nuostatų 37 punkte išvardytus vertinimo kriterijus vertina pateiktų paraiškų turinį ir paraiškų pristatymų vertintojų grupei metu pateiktą informaciją (išskyrus Nuostatų 43.1-43.2 papunkčiuose ir 44 punkte nurodytus atvejus, kai vertinamas tik paraiškų turinys), skirdama bendrą vertinimo balą.
35.3. Vertintojų grupės nario ir apibendrintose paraiškų vertinimo anketose pateikiami vertinimo argumentai pagal paraiškų vertinimo kriterijus nurodytus Nuostatų 37 punkte. Vertintojų grupės nariai vertina paraišką ir skiria jai nuo 0 (nulio) iki 60 (šešiasdešimt) balų pagal šią vertinimo skalę:
35.3.1. 57–60 (puikiai): puiki, išskirtinė paraiška, visiškai atitinka konkurso tikslą;
35.3.2. 51–56 (labai gerai): tinkamai suformuluota, gera paraiška, atitinka konkurso tikslą, trūkumų nenustatyta;
35.3.3. 45–50 (gerai): gera paraiška, atitinka konkurso tikslą, nustatyti trūkumai neesminiai ir neturi įtakos paraiškos kokybei;
35.3.4. 39–44 (vidutiniškai): vidutinė paraiška, didžioji jos dalis atitinka konkurso tikslą, bet yra neesminių klaidų ir (ar) trūkumų;
35.3.5. 33–38 (patenkinamai): paraiška patenkinama, konkurso tikslą atitinka iš dalies, yra klaidų ir trūkumų;
35.3.6. 27–32 (silpnai): paraiška silpna, menkai atitinka konkurso tikslą, klaidos ir trūkumai esminiai;
35.3.7. 1–26 (nepatenkinamai): paraiška prasta, netinkamai suformuluota, itin menkai atitinka konkurso tikslą, klaidos ir trūkumai esminiai.
35.3.8. 0 (nepriimtina): paraiška neatitinka konkurso tikslo ir (arba) numatomos vykdyti veiklos neatitinka Nuostatų 17 punkte nurodytų veiklų, ir (arba) siekiami rodikliai neatitinka pasirinktų veiklų ir (ar) konkurso tikslo, ir (arba) yra Aprašo 13 punkte nurodytų sąlygų, dėl kurių projektui negali būti skiriamas finansavimas.
36. ESFA vertina projektų atitiktį finansavimo prioritetams. Iš viso už atitiktį finansavimo prioritetams pareiškėjas gali gauti iki 30 balų:
36.1. pareiškėjas dalyvauja valstybės institucijų sudarytų tarybų, komitetų, komisijų ir (ar) darbo grupių, susijusių su pareiškėjo atstovaujama viešosios politikos sritimi, veikloje. Vertinamas tarybų, komitetų, komisijų ir (ar) darbo grupių, kuriose paraiškos pateikimo dieną dalyvauja pareiškėjo atstovas (-ai), skaičius. Vertinimas – 0–10 balai: 0 – pareiškėjo atstovas (-ai) nedalyvauja nė vienos tarybos, komiteto, komisijos ar darbo grupės veikloje; pareiškėjo atstovas (-ai) dalyvauja 1–2 tarybų, komitetų, komisijų ir (ar) darbo grupių veikloje – 3 balai; pareiškėjo atstovas (-ai) dalyvauja 3–4 tarybų, komitetų, komisijų ir (ar) darbo grupių veikloje – 6 balai; pareiškėjo atstovas (-ai) dalyvauja 5 ar daugiau tarybų, komitetų, komisijų ir (ar) darbo grupių veikloje – 10 balai;
36.2. pareiškėjas yra Juridinių asmenų registre paskelbęs 2024 arba 2025 m. išorinio audito audituotą metinį finansinių ataskaitų rinkinį su auditoriaus išvada. Vertinimas – 0 arba 5 balai: 0 – pareiškėjas nėra paskelbęs 2024 arba 2025 m. išorinio audito audituoto metinio finansinių ataskaitų rinkinio su auditoriaus išvada; pareiškėjas yra paskelbęs 2024 arba 2025 m. išorinio audito audituotą metinį finansinių ataskaitų rinkinį su auditoriaus išvada – 5 balai;
36.3. pagal paskutinį iki paraiškos pateikimo dienos patvirtintą pareiškėjo metinį finansinių ataskaitų rinkinį arba metinę ataskaitą vertinama pareiškėjo pajamų šaltinių įvairovė. Į finansavimo šaltinių rūšių skaičių įskaičiuojamos tik tos finansavimo šaltinių rūšys, iš kurių gautos pajamos sudaro ne mažiau kaip 5 procentus visų pareiškėjo metinių pajamų. Vertinimas – 0 arba 10 balų: 0 balų – pareiškėjas turi mažiau kaip 3 tokias finansavimo šaltinių rūšis; pareiškėjas turi 3 ar daugiau tokių finansavimo šaltinių rūšių – 10 balų.;
36.4. pareiškėjas 2024–2025 m. kiekvieną mėnesį turėjo daugiau kaip 3 darbuotojus. Vertinimas – 0-10 balai: 0 – 2024–2025 m. bent 1 mėnesį pareiškėjas turėjo 3 ar mažiau darbuotojų; 2024–2025 m. kiekvieną mėnesį pareiškėjas turėjo 3 darbuotojus, dirbančius pagal darbo sutartį – 5 balai; 2024–2025 m. kiekvieną mėnesį pareiškėjas turėjo daugiau nei 3 darbuotojus, dirbančius pagal darbo sutartį – 10 balų.
37. Paraiškų vertinimo kriterijai:
37.1. pareiškėjo ir partnerio (jei paraiška teikiama kartu su partneriu (-iais)) veiklos Nuostatų 19.4.2–19.4.13 papunkčiuose nurodytose viešosios politikos srityse mastas, nuoseklumas ir reikšmingumas, taip pat jų vykdomos veiklos kuriamo teigiamo socialinio ir (ar) aplinkosauginio poveikio visuomenei ar jos daliai aiškumas, pagrįstumas ir reikšmingumas, vertinant:
37.1.1. pareiškėjo veiklos nacionalinį mastą – pareiškėjo narių geografinę aprėptį Lietuvos Respublikos teritorijoje, jų pasiskirstymą skirtingose savivaldybėse , taip pat pareiškėjo vykdomų veiklų teritorinę aprėptį;
37.1.2. pareiškėjo dalyvavimo viešojo valdymo ir viešosios politikos formavimo procesuose mastą ir nuoseklumą – 2025–2026 m. valstybės ir (ar) savivaldybių institucijoms ir (ar) įstaigoms pateiktų ir (ar) inicijuotų pasiūlymų (iniciatyvų) dėl viešojo valdymo ir viešosios politikos formavimo skaičių, jų turinį ir sąsają su pareiškėjo atstovaujama viešosios politikos sritimi;
37.1.3. pareiškėjo vykdomų savo narių ir (ar) NVO sektoriaus atstovų kompetencijų ir gebėjimų stiprinimo veiklų mastą ir nuoseklumą – 2025–2026 m. pareiškėjo įvykdytų ir (ar) organizuotų mokymų, seminarų, praktinių dirbtuvių, konsultacijų, mentorystės, metodinės pagalbos, patirties mainų ir kitų kompetencijų bei gebėjimų stiprinimo veiklų skaičių, turinį ir jų aprėptį.
37.2. projektu sprendžiamos (-ų) problemos (-ų) aiškumas, pagrįstumas ir reikšmingumas;
37.3. numatyto projekto tikslo ir idėjos (aprašymo) aiškumas, atitiktis konkurso tikslui, tinkamumas iškeltai (-oms) problemai (-oms) spręsti;
37.4. projekto veiklų įgyvendinimo plane numatytų veiklų nuoseklumas, pagrįstumas ir tinkamumas projekto tikslui, rezultatams ir planuojamam sukurti poveikiui pasiekti, siekiamų esminių rodiklių atitiktis pasirinktoms veikloms ir (ar) konkurso tikslui, aiškumas, konkretumas ir ambicingumas, taip pat partnerystės, jei paraiška teikiama kartu su partneriais, pagrįstumas;
37.5. sąmatos tikslumas, aiškumas, atitiktis ir proporcingumas projekte numatytoms veikloms, sąmatoje numatytų išlaidų pagrįstumas, atitiktis rinkos kainoms ir sąsajos su planuojamomis vykdyti veiklomis (pvz., išlaidų apskaičiavimo pagrindimo stulpelyje nurodyta, su kuria veikla išlaidos susijusios), taip pat organizacijos, jos narių ir (ar) kitų NVO institucinio stiprinimo projekto masto proporcingumas organizacijos vykdomoms veikloms ir pajamoms;
37.6. projekto rezultatų ir siekiamo poveikio aiškumas, ambicingumas, (tikėtinas) tvarumas ir (tikėtinas) ilgalaikis poveikis instituciniam organizacijos, jos narių ir (ar) kitų NVO stiprėjimui (t. y. tikimybė, kad bus prisidėta prie (kokybinės) organizacijos plėtros), pasirinktų projekto rezultatų rodiklių sąsajos su pasirinktu (-ais) Nuostatų 9 punkte nurodytu (-ais) uždaviniu (-iais) ir projekto tikslu, taip pat projekto rezultatų ir poveikio pareiškėjo instituciniam stiprėjimui vertinimo plano tinkamumas.
38. Vertintojų darbas organizuojamas vadovaujantis ESFA direktoriaus patvirtintu Vertintojų darbo reglamentu. Vertintojų grupės paraiškai skirti balai (t. y. visų paraišką vertinusių vertintojų skirtų balų vidurkis) susumuojami su paraiškai skirtais balais už finansavimo prioritetus. Galima didžiausia paraiškai skirtinų balų suma – 100. Projektai, kurių paraiškos nesurinko 33 balų pagal vertintojų grupės vertinimus, nefinansuojami. Įvertinti projektai reitinguojami paraiškoms skirtų balų (gautų susumavus vertintojų grupės ir ESFA skirtus balus už finansavimo prioritetus) vidurkių mažėjimo tvarka.
39.	ESFA vertina pareiškėjų atitiktį finansavimo prioritetams (Nuostatų 16 punktas ir Nuostatų 36 punktas) ir vertinimo balus skiria pagal pareiškėjų atitiktį kiekvienam finansavimo prioritetui atskirai.
40.	Įvertinusi pateiktų paraiškų atitiktį formaliesiems kriterijams, ESFA vertintojams pateikia vertintinų paraiškų ir pareiškėjų sąrašą (nurodomi pareiškėjų pavadinimai, jų juridinio asmens kodai, projektų pavadinimai). Vertintinas paraiškas ESFA paskirsto vertintojų grupėms.
41.	Jeigu yra aplinkybių, galinčių turėti įtakos paraiškos vertinimui, vertintojas turi apie tai informuoti ESFA iki paraiškos vertinimo pradžios ir nusišalinti nuo atitinkamos paraiškos vertinimo Aprašo 80 punkte nustatyta tvarka. Vertintojas gali būti nušalintas nuo atitinkamos paraiškos vertinimo Aprašo 81–82 punktuose nustatyta tvarka.

ANTRASIS SKIRSNIS
PARAIŠKŲ PRISTATYMAI VERTINTOJŲ GRUPEI

42.	Apie tai, kad paraiška atitinka formaliuosius kriterijus, ESFA informuoja pareiškėją, nurodydama, jog pareiškėjas kviečiamas į vertintojų grupės posėdį pristatyti savo paraišką. Apie numatytą vertintojų grupės posėdį ESFA informuoja pareiškėją likus ne mažiau nei 8 darbo dienoms iki siūlomos posėdžio datos. Kvietime nurodoma:
42.1.	siūlomas posėdžio laikas, data ir vieta;
42.2.	paraiškos pristatymo struktūra (pristatytini klausimai ir laiko limitas).
43.	Pareiškėjas per 3 darbo dienas nuo pranešimo apie vertintojų grupės posėdį gavimo dienos informuoja ESFA apie galimybę dalyvauti posėdyje:
43.1. jei pareiškėjas atsisako dalyvauti posėdyje arba per šiame punkte nurodytą terminą neinformuoja, ar galės dalyvauti posėdyje siūlomu laiku, vertintojų grupė vertina tik pateiktos paraiškos turinį;
43.2.	jei pareiškėjas informuoja ESFA, kad negalės dalyvauti posėdyje siūlomu laiku, ESFA per 2 darbo dienas pareiškėjui turi pasiūlyti mažiausiai 2 alternatyvius posėdžio laikus. Pareiškėjas per 3 darbo dienas nuo pranešimo apie 2 alternatyvius posėdžio laikus gavimo dienos informuoja ESFA apie galimybę dalyvauti posėdyje. Pareiškėjui informavus ESFA, kad jis negalės dalyvauti posėdyje 1 iš siūlomų laikų, arba neatsakius į pranešimą dėl alternatyvių posėdžio laikų, vertintojų grupė vertina tik pateiktos paraiškos turinį;
43.3.	jei pareiškėjui siūlomas posėdžio laikas ir data tinka, jis ESFA patvirtina, kad posėdyje dalyvaus, nurodydamas savo atstovo, kuris dalyvaus posėdyje ir pristatys paraišką, duomenis (vardą, pavardę, elektroninio pašto adresą bei telefono ryšio numerį).
44. Jei pareiškėjo atstovas negali atvykti į vertintojų grupės posėdį sutartu laiku, apie tai jis turi informuoti ESFA iki posėdžio pradžios. Pareiškėjo atstovui informavus ESFA, kad jis negalės atvykti į posėdį, ESFA pareiškėjui turi pasiūlyti mažiausiai 2 alternatyvius posėdžio laikus. Pareiškėjas per 3 darbo dienas nuo pranešimo apie 2 alternatyvius posėdžio laikus gavimo dienos informuoja ESFA apie galimybę dalyvauti posėdyje. Pareiškėjui informavus ESFA, kad jis negalės dalyvauti posėdyje 1 iš siūlomų datų ir laikų, arba neatsakius į pranešimą dėl alternatyvių posėdžio datų ir laikų, vertintojų grupė vertina tik pateiktos paraiškos turinį.
45.	Vertintojų grupės posėdžių datos ir laikai bei paraiškas pristatančių pareiškėjų sąrašai (juridinių asmenų pavadinimai, kodai, projektų pavadinimai ir paraiškų kodai) ESFA ir Ministerijos interneto svetainėse viešai paskelbiami ne vėliau kaip likus 3 dienoms iki posėdžio. Ši informacija skelbiama iki sprendimo dėl projektų finansavimo priėmimo dienos.
46.	Vertintojų grupės posėdyje, kuriame pareiškėjai pristato savo paraiškas, dalyvauja paraiškas pristatančių pareiškėjų atstovai, posėdžio metu pristatomų paraiškų vertintojų grupė, ESFA atstovas (-ai) bei posėdžio stebėtojai (kiti komisijos pakviesti arba iš anksto apie savo norą dalyvauti posėdyje informavę asmenys). Vertintojų grupės posėdyje norintys dalyvauti asmenys elektroniniu paštu NVOkonkursai@socmin.lt apie tai turi informuoti ESFA (nurodomas vardas, pavardė, atstovaujama organizacija (jei posėdyje dalyvauja NVO atstovas) ir kuriame (-iuose) posėdyje (‑žiuose) nori dalyvauti) ir atsiųsti pasirašytą konfidencialumo pasižadėjimą (Aprašo 5 priedas).
47.	Iki vertintojų grupės posėdžio, kuriame bus pristatoma paraiška, paraišką vertinanti vertintojų grupė turi susipažinti su ja.
48.	Vertintojų grupės posėdyje pareiškėjo atstovas pristato paraišką ir atsako į vertintojų grupės bei kitų posėdyje dalyvaujančių asmenų klausimus. Kiekvienos paraiškos pristatymas organizuojamas taip: 
48.1.	bendra vertintojų grupės susitikimo su pareiškėjo atstovu trukmė – iki 20 minučių;
48.2. susitikimo pradžioje pareiškėjo atstovas pristato projekto idėją pagal Nuostatų 37 punkte nurodytus vertinimo kriterijus (pristatymo trukmė – iki 7 minučių): savo organizaciją (organizacijos tikslą, patirtį, vykdomas veiklas), projektu sprendžiamą organizacijai kylantį iššūkį, projekto tikslą ir projekto idėją, numatytas projekto veiklas ir siekiamus rodiklius, siekiamus projekto rezultatus ir poveikį pareiškėjo, jo narių ir (ar) kitų NVO instituciniam stiprėjimui (įskaitant numatytus projekto rezultatų rodiklius ir projekto rezultatų ir poveikio pareiškėjo instituciniam stiprėjimui vertinimo planą), prašomo skirti finansavimo sumą;
48.3.	po pristatymo vertintojų grupė ir kiti posėdyje dalyvaujantys asmenys pareiškėjo atstovui gali užduoti klausimus (klausimams ir pareiškėjo atstovo atsakymams numatoma skirti iki 13 minučių). Klausimus pirmiausia užduoda vertintojų grupė. Vertintojų grupės vadovas, atsižvelgdamas į likusį posėdžio laiką, gali neleisti kitiems asmenims užduoti klausimų.
49.	Vertintojų grupės posėdžio eiga fiksuojama garso ir vaizdo įrašymo priemonėmis bei protokole, kurį pasirašo vertintojų grupės vadovas ir posėdžio sekretorius. Posėdžio įrašas perkeliamas į kompiuterinę laikmeną ir ištrinamas iš įrenginio, kuriuo buvo daromas. Prieš pradedant daryti įrašą, vertintojų grupės posėdyje dalyvaujantys asmenys apie tai informuojami žodžiu. Kompiuterinė laikmena su skaitmeniniu garso ir vaizdo įrašu pridedama prie protokolo ir saugoma Dokumentų saugojimo taisyklių, patvirtintų Lietuvos vyriausiojo archyvaro 2011 m. gruodžio 28 d. įsakymu Nr. V-157 „Dėl Dokumentų saugojimo taisyklių patvirtinimo“, nustatyta tvarka Vidaus administravimo dokumentų saugojimo terminų rodyklėje, patvirtintoje Lietuvos vyriausiojo archyvaro 2011 m. kovo 9 d. įsakymu Nr. V100 „Dėl Vidaus administravimo dokumentų saugojimo terminų rodyklės patvirtinimo“, nustatytais terminais.
50.	Pasibaigus vertintojų grupės posėdžiui, kuriame buvo pristatytos paraiškos, vertintojų grupė renkasi į vertinimo aptarimą. Vertinimo aptarime dalyvauja tik paraiškas vertinę vertintojų grupės nariai ir vertintojų grupės vadovo pakviesti asmenys. Vertinimo aptarime negali dalyvauti pareiškėjų atstovai. Vertinimo aptarime vertintojų grupės nariai aptaria vertinamas paraiškas pagal Nuostatų 37 punkte nurodytus vertinimo kriterijus.

TREČIASIS SKIRSNIS
VERTINTOJŲ GRUPĖS IR ESFA PARAIŠKŲ VERTINIMO PROCEDŪRA

51.	Pasibaigus vertinimo aptarimui, kiekvienas vertintojų grupės narys ne vėliau nei per 3 darbo dienas užpildo vertintojų grupės nario paraiškos vertinimo anketą. Vertintojų grupės nario paraiškos vertinimo anketoje nurodoma:
51.1.	siūlomas sprendimas: skirti visą prašomą finansavimą (visoms veikloms); skirti dalinį finansavimą arba finansavimo neskirti;
51.2.	vertinimo pagrindimas pagal vertinimo kriterijus, nurodytus Nuostatų 37 punkte;
51.3. paraiškai skiriamas vertinimo balas pagal Nuostatų 35.3 papunktyje pateikiamą vertinimo balų skalę;
51.4.	siūlymai dėl skiriamos finansavimo sumos. Jeigu vertintojų grupės narys siūlo skirti ne visą pareiškėjo prašomą sumą, jis turi nurodyti, kuriai (-ioms) konkrečiai (-ioms) veiklai (‑oms) siūlo finansavimo neskirti ir (arba) skirti mažesnį finansavimą.
52.	Atsižvelgdamas į vertintojų grupės narių vertinimo anketose pateiktą informaciją bei vertinimo aptarimą, vertintojų grupės vadovas apibendrina visų 3 paraišką vertinusių vertintojų grupės narių vertinimus bei vertinimų pagrindimus ir užpildo apibendrintą paraiškos vertinimo anketą.
53.	Apibendrintoje paraiškos vertinimo anketoje nurodoma:
53.1.	siūlomas vertintojų grupės sprendimas: skirti visą prašomą finansavimą (visoms veikloms); skirti dalinį finansavimą arba finansavimo neskirti. Sprendimas siūlomas, atsižvelgiant į vertintojų grupės narių balsų daugumą (pvz., 2 nariams siūlant projektą finansuoti, o 1 – ne, projektą siūloma finansuoti);
53.2.	vertinimo pagrindimas pagal kiekvieną iš vertinimo kriterijų, nurodytų Nuostatų 37 punkte, apibendrinus paraiškas vertinusių vertintojų grupės narių vertinimo anketose bei vertinimo aptarime išsakytus argumentus;
53.3.	paraiškai skiriamas vertinimo balas (paraišką vertinusių vertintojų grupės narių skirtų vertinimo balų vidurkis);
53.4.	projektui siūloma skirti finansavimo suma, atsižvelgiant į vertintojų grupės narių siūlymus. Jeigu pareiškėjo prašomą projektui įgyvendinti sumą siūloma mažinti, turi būti pagrįstos tokio siūlymo priežastys, nurodant, kuriai (-ioms) konkrečiai (-ioms) veiklai (‑oms) siūloma finansavimo neskirti ir (arba) skirti mažesnį finansavimą.
54.	Vertintojų grupės vadovo užpildyta apibendrinta paraiškos vertinimo anketa elektroniniu paštu turi būti suderinta su kitais paraišką vertinusiais vertintojų grupės nariais. Vertintojų grupės vadovas užpildytą apibendrintą paraiškos vertinimo anketą pateikia kitiems 2 paraišką vertinusiems vertintojų grupės nariams ne vėliau nei per 5 darbo dienas nuo visų paraišką vertinusių vertintojų grupės narių užpildytų vertintojų grupės narių vertinimo anketų gavimo dienos. Vertintojų grupės nariai pastabas ir pasiūlymus dėl apibendrintos paraiškos vertinimo anketos pateikia ne vėliau nei per 2 darbo dienas nuo apibendrintos paraiškos vertinimo anketos gavimo dienos. Iki šio termino vertintojų grupės nariui nepateikus pastabų, laikoma, kad jis apibendrintai paraiškos vertinimo anketai pritaria. Apibendrinta paraiškos vertinimo anketa laikoma suderinta ir patvirtinta, jeigu jai pritaria bent 2 paraišką vertinę vertintojų grupės nariai. Vertintojų grupės vadovas turi įvertinti vertintojų grupės narių pastabas dėl apibendrintos paraiškos vertinimo anketos (jei tokių yra) ir užbaigti vertinimo procedūrą informacinėje sistemoje per 2 darbo dienas nuo apibendrintos paraiškos vertinimo anketos pateikimo kitiems 2 paraišką vertinusiems vertintojų grupės nariams dienos.
55.	ESFA gali paraišką paskirti įvertinti 2 papildomiems vertintojams, jei:
55.1.	paraišką vertinę vertintojų grupės nariai nesutaria dėl apibendrintos paraiškos vertinimo anketos ir nepatvirtina jos per 2 darbo dienas nuo užpildytos anketos pateikimo vertintojų grupės nariams dienos;
55.2.	tvirtindama bendrą paraiškų vertinimų suvestinę, komisija nepritaria paraišką vertinusių vertintojų grupės narių skirtų balų vidurkiui ir (ar) siūlomų skirti valstybės biudžeto lėšų vidurkiui.
56.	Jeigu Nuostatų 55 punkte nurodytais atvejais paraiškai įvertinti paskiriami 2 papildomi vertintojai, jie susipažįsta su paraiška ir peržiūri posėdžio, kuriame buvo pristatyta paraiška, vaizdo ir garso įrašą (išskyrus Nuostatų 43.1–43.2 papunkčiuose ir 44 punkte nurodytus atvejus, kai vertinamas tik pateiktų paraiškų turinys). Papildomi vertintojai užpildo vertintojų grupės narių vertinimo anketas Nuostatų 54 punkte nustatyta tvarka.
57.	Nuostatų 55 punkte nustatytais atvejais paraišką paskyrus įvertinti 2 papildomiems vertintojams, ESFA, susipažinusi su visų 5 paraišką vertinusių vertintojų vertinimo anketomis, identifikuoja 3 vertintojus, kurių paraiškai skirtas vertinimo balas yra panašiausias, ir sudaro naują vertintojų grupę. Naujai sudarytos vertintojų grupės vadovu paskiriamas vertintojas, kurio paraiškai skirtas balas, lyginant su kitų 2 vertintojų skirtais balais, yra tarpinis. Sudarytos naujos paraišką vertinančios vertintojų grupės vadovas turi parengti apibendrintą paraiškos vertinimo anketą, kuri su kitais vertintojų grupės nariais derinama Nuostatų 54 punkte nustatyta tvarka.
58.	1 paraiškos atitiktį finansavimo prioritetams vertina 1 ESFA atstovas. ESFA gali paraišką paskirti vertinti vertintojų grupei, vertinusiai tą pačią paraišką, jei komisija nepritaria ESFA skirtiems balams už finansavimo prioritetus.
59. Paraiška turi būti įvertinta per laikotarpį, ne ilgesnį kaip 20 darbo dienų, pradedant skaičiuoti nuo posėdžio, kuriame dalyvavo vertintojų grupė ir pareiškėjas, arba nuo pareiškėjo atsisakymo dalyvauti posėdyje, arba informavimo, kad negalės dalyvauti posėdyje, arba nuo pareiškėjo neatvykimo (neinformavus apie neatvykimą) į posėdį dienos (Nuostatų 43.1–43.2 papunkčiuose ir 44 punkte nurodytais atvejais, kai vertinamas tik pateiktų paraiškų turinys, pradedama skaičiuoti nuo posėdžio, kuriame dalyvavo vertintojų grupė, dienos) iki ESFA parengtos vertintojų grupės ir ESFA paraiškų vertinimų suvestinės pateikimo komisijai dienos. Komisijos pirmininkas, atsižvelgdamas į gautų paraiškų skaičių ir apimtį, jų vertinimo terminą gali pratęsti ne ilgiau kaip 10 darbo dienų.

X SKYRIUS
SPRENDIMO DĖL FINANSAVIMO SKYRIMO PRIĖMIMAS

60.	ESFA, įvertinusi pareiškėjų atitiktį finansavimo prioritetams ir gavusi vertintojų grupių vertinimus pagal Nuostatų 37 punkte nurodytus vertinimo kriterijus bei vertintojų grupių pasiūlymus dėl projektų finansavimo, juos apibendrina, parengia paraiškų vertinimų suvestinę, kurioje nurodo vertintojų grupių paraiškoms skirtus balus, ESFA paraiškoms skirtus balus už atitiktį finansavimo prioritetams, paraiškoms skirtų balų vidurkius (gautus susumavus vertintojų grupių ir ESFA vertinimus) bei vertintojų grupių siūlomų skirti valstybės biudžeto lėšų sumas, ir ją pateikia komisijai. Įvertinti projektai reitinguojami atskirai pagal Nuostatų 19.4 papunktyje nurodytas viešosios politikos sritis, kuriose veikia pareiškėjai. Finansuoti siūloma tik 1 aukščiausiu balu tam tikroje viešosios politikos srityje įvertintą projektą. Kartu su paraiškų vertinimų suvestine ESFA komisijos nariams pateikia informaciją apie galimybę informacinėje sistemoje susipažinti su paraiškomis.
61.	Posėdžio metu komisija, atsižvelgusi į vertintojų grupių ir ESFA vertinimus, vertintojų grupių išvadas bei pasiūlymus dėl projektų finansavimo ir įvertinusi ESFA paraiškų vertinimų suvestinėje pateiktus duomenis bei kitą su paraiškomis, jų vertinimu susijusią informaciją, pritaria arba nepritaria vertintojų grupių ir (ar) ESFA paraiškoms skirtų balų vidurkiams ir vertintojų grupių siūlomų skirti valstybės biudžeto lėšų projektams įgyvendinti sumoms, priima protokolinį sprendimą ir pateikia Ministerijos kancleriui pasiūlymus dėl valstybės biudžeto lėšų skyrimo.
62. Jei komisija nepritaria ESFA už atitiktį finansavimo prioritetams skirtiems balams, ESFA paraišką perduoda vertinti ją vertinusiai vertintojų grupei, kuri įvertina pareiškėjo atitiktį finansavimo prioritetams. ESFA apibendrina vertintojų grupės pasiūlymą dėl papildomų balų skyrimo, parengia paraiškos vertinimų suvestinę, nurodydama vertintojų grupės narių už atitiktį finansavimo prioritetams skirtus balus (vietoj ESFA skirtų balų), ir ją pateikia komisijai. Komisija, įvertinusi paraiškos vertinimų suvestinę, parengtą vertintojų grupei atlikus vertinimą, pritaria arba nepritaria skirtų balų vidurkiui. Šiame punkte nurodytu atveju komisijai nepritarus skirtų balų vidurkiui dėl finansavimo prioritetų, laikoma, kad balai už finansavimo prioritetus neskiriami.
63. Jei, atlikus paraiškų vertinimą, kelių pareiškėjų paraiškoms skirtų balų vidurkis sutampa ir konkursui vykdyti numatytų valstybės biudžeto lėšų neužtenka, komisija gali siūlyti finansuoti tuos projektus, kurių paraiškos surinko daugiau vertintojų grupės skirtų balų. Jei kelių pareiškėjų paraiškoms vertintojų grupių skirtų balų vidurkis taip pat sutampa, komisija gali siūlyti finansuoti tuos projektus, kurių paraiškos buvo pateiktos anksčiau.
64. Projektai, kuriems neužteko konkursui vykdyti numatytų valstybės biudžeto lėšų, įtraukiami į rezervinių projektų sąrašą, pateikiant Aprašo 35 punkte nurodytą informaciją. Finansuojamų projektų pareiškėjams nesudarius Sutarties per Aprašo 90 punkte nurodytą terminą, atsisakius dalies valstybės biudžeto lėšų ar toliau įgyvendinti finansuojamą projektą, nutraukus sudarytą Sutartį, Nuostatų 65 punkte numatytu atveju per nustatytą terminą nepatikslinus sąmatos ir (ar) priemonių ir (ar) veiklų plano ir grąžinus nepanaudotas valstybės biudžeto lėšas, taip pat likus nepanaudotų konkursui vykdyti numatytų valstybės biudžetų lėšų, konkursui vykdyti numatytos valstybės biudžeto lėšos eilės tvarka gali būti skirtos projektams, esantiems rezervinių projektų sąraše. Prieš siūlydami skirti finansavimą rezervinių projektų sąraše esantiems projektams, komisijos nariai iš naujo įvertina, ar neatsirado naujų su Aprašo 13 punkte ir Nuostatų 19 punkte nurodytomis sąlygomis susijusių aplinkybių, dėl kurių projektui ar pareiškėjui negali būti skiriamas finansavimas. Jei tokių aplinkybių atsirado, komisija teikia Ministerijos kancleriui pagrįstą siūlymą perkelti projektą iš rezervinių į atmestinų projektų sąrašą, pateikdama Aprašo 59.4 papunktyje nurodytą informaciją.
65.	Jei pareiškėjui siūloma skirti dalį paraiškoje prašomos valstybės biudžeto lėšų sumos, ESFA apie tai informuoja pareiškėją per 3 darbo dienas nuo komisijos sprendimo priėmimo dienos. Pareiškėjai paraiškas patikslina per 3 darbo dienas Aprašo 50 ir 52 punktuose nustatyta tvarka. 
66.	ESFA, iš pareiškėjo gavusi patvirtinimą, kad jis sutinka su komisijos siūloma skirti valstybės biudžeto lėšų suma ir kad komisijos siūlomas priimti sprendimas skirti dalį paraiškoje prašomų lėšų neturės neigiamos įtakos įgyvendinant Nuostatuose bei paraiškoje numatytus tikslus, taip pat pareiškėjo patikslintas sąmatas ir (ar) priemonių ir (ar) veiklų planus, ne vėliau kaip kitą darbo dieną nuo patikslintų sąmatų ir (ar) priemonių ir (ar) veiklų planų gavimo dienos šiuos dokumentus perduoda įvertinti paraišką vertinusiai vertintojų grupei. Vertintojų grupė įvertina patikslintas sąmatas ir (ar) priemonių ir (ar) veiklų planus: kiekvienas vertintojų grupės narys pritaria arba nepritaria patikslinimams. Bendras vertintojų grupės sprendimas priimamas balsų dauguma. Jei finansavimas skiriamas rezervinių projektų sąraše esančiam projektui, patikslintas sąmatas ir (ar) veiklų planus įvertina ESFA. 
67.	ESFA parengia vertintojų grupių patikslintų sąmatų, priemonių ir (ar) veiklų planų vertinimo suvestinę ir ją perduoda komisijai per 3 darbo dienas nuo patikslintų sąmatų, priemonių ir (ar) veiklų planų gavimo dienos. Gavusi patikslintų sąmatų, priemonių ir (ar) veiklų planų vertinimo suvestinę, komisija posėdyje svarsto patikslintų sąmatų, priemonių ir (ar) veiklų planų vertinimus, jiems pritaria arba nepritaria ir teikia protokolinį pasiūlymą Ministerijos kancleriui dėl projektų finansavimo.
68.	Ministerijos kancleris sprendimą priima Aprašo 58–59 punkte nustatyta tvarka.
69.	Pareiškėjai informuojami ir informacija apie pateiktas paraiškas bei konkurso rezultatus viešai skelbiama Aprašo 63–65 punktuose nustatyta tvarka.

XI SKYRIUS
KOMISIJOS DARBO ORGANIZAVIMAS, SUTARTIES SUDARYMAS, KEITIMAS IR NUTRAUKIMAS

70.	Komisijos darbas organizuojamas Aprašo VII skyriuje nustatyta tvarka.
71.	Sutartis sudaroma, keičiama ir nutraukiama Aprašo VIII skyriuje nustatyta tvarka.

XII SKYRIUS
PROJEKTŲ VYKDYMAS IR STEBĖSENA

72.	Projektai vykdomi ir jų stebėsena atliekama Aprašo IX skyriuje nustatyta tvarka.
73.	Projektų vykdytojai privalo, kiekvienam ketvirčiui pasibaigus, iki kito ketvirčio pirmo mėnesio 5 d. ESFA informacinės sistemos priemonėmis pateikti atitinkamai ketvirčio ir metų projekto finansines ataskaitas pagal informacinėje sistemoje pateiktas formas, taip pat, pirmajam ataskaitinių metų pusmečiui pasibaigus, iki einamųjų metų liepos 5 d., o pasibaigus kalendoriniams metams – iki kitų kalendorinių metų sausio 5 d. pateikti pusmečio ir metų projektų veiklų įvykdymo ataskaitas pagal informacinėje sistemoje pateiktas formas. Teikiamos šios ataskaitos:
73.1.	sąmatos vykdymo ir sąnaudų ketvirtinė ataskaita, informaciją nurodant euro cento tikslumu (teikiama po kiekvieno ataskaitinio ketvirčio, o pasibaigus ataskaitiniams kalendoriniams metams – už visą projekto įgyvendinimo laikotarpį);
73.2. sąmatos vykdymo ataskaita, informaciją nurodant euro cento tikslumu (teikiama po kiekvieno ataskaitinio ketvirčio, o pasibaigus ataskaitiniams kalendoriniams metams – už visą projekto įgyvendinimo laikotarpį):
73.2.1. projekto administravimo išlaidose nurodyti tik atitinkamo ketvirčio faktiškai patirtą administravimo sumą, neišskiriant atskirų išlaidų;
73.2.2. projekto veiklų vykdymo išlaidose nurodyti patirtas konkrečias su veiklų vykdymu susijusias išlaidas, kurios buvo numatytos projekto sąmatoje.
73.3.	finansinės apskaitos dokumentų suvestinė, kurioje turi būti nurodoma valstybės biudžeto lėšų gavėjo pavadinimas, apskaitos dokumento (sąskaitos faktūros, Sutarties, žiniaraščio ir kt.) data ir numeris, ūkinės operacijos turinys ir suma, informaciją nurodant euro cento tikslumu (teikiama po kiekvieno ataskaitinio ketvirčio ir už visą projekto įgyvendinimo laikotarpį);
73.4.	veiklų įvykdymo ataskaita (pasibaigus ataskaitiniams kalendoriniams metams – už visą projekto įgyvendinimo laikotarpį iki kitų kalendorinių metų sausio 5 d.), kurioje turi būti nurodyta informacija apie įvykdytas projekto veiklas (pateikiama remiantis su paraiška pateiktu projekto veiklų vykdymo planu tik teikiant metų projekto veiklų įvykdymo ataskaitą, t. y. pasibaigus ataskaitiniams kalendoriniams metams – už visą projekto įgyvendinimo laikotarpį) pagal projekto tikslus bei informacija apie projekto paraiškoje pasirinktų rodiklių pasiekimą;
73.5. pasiektų projekto rezultatų vertinimo ataskaita (metams pasibaigus, iki sausio 5 d. pateikiama ESFA), kurioje nurodyti planuoti ir pasiekti projekto rezultatų rodikliai, aprašytos rodiklių nepasiekimo, jei jie (kol kas) nebuvo pasiekti, priežastys.
74. Jei projekto vykdytojas netinkamai įgyvendina projektą ar nevykdo projekto veiklų, išskyrus atvejus, kai projekto veiklos negali būti vykdomos dėl ne nuo projekto vykdytojo priklausančių aplinkybių, nesilaiko nustatytų esminių rodiklių ir (ar) jų nepasiekia, išskyrus atvejus, kai esminiai rodikliai nepasiekiami dėl ne nuo projekto vykdytojo priklausančių aplinkybių, Aprašo 106–109 punktuose nustatyta tvarka gali būti taikomos šios sankcijos:
74.1. nepasiekęs dalies Sutartyje nurodytų esminių rodiklių, projekto vykdytojas privalo į Sutartyje nurodytą ESFA banko sąskaitą grąžinti projektui įgyvendinti skirtų ir pervestų valstybės biudžeto lėšų dalį, proporcingą nepasiektų esminių rodiklių daliai nuo bendro Sutartyje nustatytų esminių rodiklių skaičiaus;
74.2. nepasiekęs visų Sutartyje nurodytų esminių rodiklių, projekto vykdytojas privalo į Sutartyje nurodytą ESFA banko sąskaitą grąžinti 100 (šimtą) procentų jam projektui įgyvendinti skirtų ir pervestų valstybės biudžeto lėšų.

XIII SKYRIUS
TĘSTINIS PROJEKTŲ FINANSAVIMAS

75. Tinkamai įgyvendinus projektą 2027 m., nepažeidus Metodikos, Aprašo, Nuostatų ir Sutarties reikalavimų ir projekto vykdytojui iki prašymo pratęsti projekto finansavimą 2028 m. pateikimo dienos pasiekus ne mažiau, nei suplanuota 2027 m., esminių rodiklių, projekto finansavimas gali būti pratęstas 2028 m., bet ne ilgiau kaip iki 2028 m. gruodžio 31 d., tomis pačiomis Aprašo X skyriuje, Nuostatuose ir Sutartyje nustatytomis sąlygomis.
76. Jei Sutartis dėl finansavimo pratęsimo 2028 m. nesudaroma arba nutraukiama, išlaidos, projekto vykdytojo patirtos ar apmokėtos vykdant projekto veiklas 2028 m., nekompensuojamos.
77. Prašydamas pratęsti valstybės biudžeto lėšų skyrimą tęstiniam projektui įgyvendinti, projekto vykdytojas iki 2027 m. lapkričio 3 d. ESFA per informacinę sistemą pateikia Aprašo 114 punkte nurodytus dokumentus.

XIV SKYRIUS
BAIGIAMOSIOS NUOSTATOS

78.	Ministerija ir ESFA turi teisę tikrinti ir vertinti, ar pareiškėjai, projektų vykdytojai ir (ar) partneriai valstybės biudžeto lėšas panaudojo tinkamai.
79.	Ministerijos, ESFA veiksmai ir neveikimas, komisijos sprendimai, ESFA sprendimai, Ministerijos kanclerio sprendimai gali būti skundžiami Viešojo administravimo įstatymo, Lietuvos Respublikos ikiteisminio administracinių ginčų nagrinėjimo tvarkos įstatymo ir Lietuvos Respublikos administracinių bylų teisenos įstatymo nustatyta tvarka. 
80.	Ministerija ir ESFA neprisiima atsakomybės, jei dėl paraiškoje ir (arba) Sutartyje nurodytų klaidingų kontaktinių duomenų (korespondencijos adreso, telefono ryšio numerio, elektroninio pašto adreso) pareiškėjo, projekto vykdytojo nepasiekia laiškai arba su pareiškėju, projekto vykdytoju negalima susisiekti kitu būdu.
81.	Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendruoju duomenų apsaugos reglamentu), Nuostatais ir kitais teisės aktais, reglamentuojančiais asmens duomenų tvarkymą ir apsaugą.
82.	Asmens duomenų tvarkymo tikslas – užtikrinti konkurso organizavimą, paraiškų atranką ir administravimą, projektų vykdymą ir stebėseną, valstybės biudžeto lėšų apskaitą ir atskaitomybę. 
83.	Dokumentai saugomi Lietuvos Respublikos dokumentų ir archyvų įstatymo nustatyta tvarka.
84.	Duomenų subjektų teisės įgyvendinamos duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka, vadovaujantis Reglamentu (ES) 2016/679.
_________________

Nevyriausybinių organizacijų sektoriaus stiprinimo per skėtinių nacionalinių nevyriausybinių organizacijų veiklą projektų atrankos 2027–2028 metų konkurso organizavimo nuostatų
priedas

PROJEKTU SIEKIAMŲ REZULTATŲ RODIKLIŲ PAVYZDŽIAI

	Uždavinys
	Siekiamų projekto rezultatų rodiklių pavyzdžiai
(projekto paraiškoje nurodomos pasirinktų siekiamų projekto rezultatų rodiklių reikšmės projekto paraiškos teikimo metu ir rodiklių reikšmės, kurias pareiškėjas planuoja pasiekti iki 2027 m. gruodžio 31 d. ir iki 2028 m. gruodžio 31 d.)

	Kokybiškai ir sistemingai atstovauti visuomenės interesams viešosios politikos formavimo srityje ir (ar) įgyvendinimo procesuose bei vykdyti advokacijos veiklą
	- viešosios politikos formavimo ir (ar) įgyvendinimo procesų, kuriuose pareiškėjas sistemingai atstovauja savo narių ir (ar) atstovaujamų visuomenės grupių interesams, skaičiaus didėjimas per metus;
- valstybės ir (ar) savivaldybių institucijų tarybų, komitetų, komisijų, darbo grupių ar kitų konsultacinių struktūrų, kuriose dalyvauja pareiškėjo atstovai, skaičiaus didėjimas;
- pareiškėjo parengtų ir institucijoms pateiktų pasiūlymų, rekomendacijų, pozicijų ir (ar) išvadų dėl viešosios politikos sprendimų skaičiaus didėjimas per metus;
- pareiškėjo narių, įtrauktų į bendrų pozicijų, pasiūlymų ir (ar) rekomendacijų rengimą, dalies didėjimas per metus;
- sukurtų ir (ar) pradėtų sistemingai taikyti pareiškėjo narių nuomonės surinkimo, konsultavimo ir bendros pozicijos formavimo mechanizmų skaičius;
- viešosios politikos klausimų, dėl kurių pareiškėjas vykdo nuolatinę stebėseną ir sistemingą advokaciją, skaičiaus didėjimas per metus;
- pareiškėjo narių, teigiamai vertinančių pareiškėjo vykdomą jų interesų atstovavimą, dalies didėjimas per metus.

	Stiprinti pareiškėjo narių ir (ar) kitų nevyriausybinių organizacijų (toliau – NVO) gebėjimus, reikalingus NVO finansiniam tvarumui didinti ir (ar) NVO teikiamų viešųjų ir (ar) socialinio verslo paslaugų plėtrai skatinti (įskaitant paslaugų kokybės gerinimą), strateginei NVO plėtrai vykdyti, ir (ar) kokybiškos savanoriškos veiklos plėtrai vykdyti.
	Finansiniam tvarumui didinti:
- pareiškėjo, jo narių ir (ar) kitų NVO pajamų augimas (procentais) per metus;
- pareiškėjo, jo narių ir (ar) kitų NVO rėmėjų skaičiaus didėjimas (procentais) per metus ir (ar) surenkamos paramos sumos didėjimas (procentais) per metus ir (ar) iš paramos surenkamų pajamų sudaromos organizacijos metinių pajamų dalies augimas per metus;
- pareiškėjo, jo narių ir (ar) kitų NVO metinių pajamų sumos, surenkamos iš piniginių lėšų, sudarančių pajamų mokesčio dalį iki 1,2 procento gyventojo pajamų mokesčio, mokėtino pagal metinę pajamų mokesčio deklaraciją, sumos (mokestį išskaičiuojančio asmens išskaičiuoto pajamų mokesčio sumos);
- gyventojų, kurie per pajamų mokesčio mechanizmą skiria paramą, pareiškėjui, jo nariams ir (ar) kitoms NVO skaičiaus didėjimas per metus;
- pareiškėjo, jo narių ir (ar) kitų NVO pardavimo pajamų sumos didėjimas per metus ir (ar) pardavimo pajamų sudaromos organizacijos metinių pajamų dalies augimas per metus;
- pareiškėjo, jo narių ir (ar) kitų NVO iš projektinio finansavimo gautų pajamų sudaromos organizacijos metinių pajamų dalies mažėjimas per metus;
- pareiškėjo, jo narių ir (ar) kitų NVO organizacijos pajamų šaltinių skaičiaus didėjimas;
- pareiškėjo, jo narių ir (ar) kitų NVO iš tarptautinio finansavimo gaunamos sumos didėjimas per metus.

NVO teikiamų viešųjų ir (ar) socialinio verslo paslaugų plėtrai skatinti (įskaitant paslaugų kokybės gerinimą):
- pareiškėjo, jo narių ir (ar) kitų NVO paslaugų gavėjų, kurie teigia, kad yra patenkinti ar labai patenkinti gautomis organizacijos paslaugomis, procento augimas;
- pareiškėjo, jo narių ir (ar) kitų NVO teikiamų (naujų) paslaugų skaičiaus didėjimas;
- pareiškėjo, jo narių ir (ar) kitų NVO teikiamų paslaugų gavėjų skaičiaus didėjimas;
- teritorijų, kuriose teikiamos pareiškėjo, jo narių ir (ar) kitų NVO paslaugos, skaičiaus didėjimas;
- pareiškėjo, jo narių ir (ar) kitų NVO teikiamų akredituotų paslaugų skaičiaus didėjimas;
- pareiškėjo, jo narių ir (ar) kitų NVO paslaugų teikimo išteklių panaudojimo efektyvumas, matuojamas apskaičiuojant išteklius vienai paslaugai;
- pareiškėjo, jo narių ir (ar) kitų NVO paslaugų gavėjų pasitenkinimo rodiklis, apimantis paslaugos laukimo laiką, aptarnavimo greitį ir bendrą klientų aptarnavimo patirtį.

Strateginei NVO plėtrai vykdyti:
- pareiškėjo, jo narių ir (ar) kitų NVO darbuotojų skaičiaus didėjimas per metus;
- teritorijų, kuriose pareiškėjas, jo nariai ir (ar) kiti NVO vykdo veiklą ar teikia paslaugas, plėtra;
- naujų organizacijų (įskaitant viešojo sektoriaus, verslo subjektus), su kuriomis pareiškėjo nariai ir (ar) kitos NVO vykdo nuoseklias bendradarbiavimo veiklas, skaičiaus didėjimas;
- įsteigtų naujų pareiškėjo, jo narių ir (ar) kitų NVO padalinių (skyrių) skaičius;
- pareiškėjo, jo narių ir (ar) kitų NVO žinomumo visuomenėje ir (ar) tarp tikslinės grupės atstovų augimas per metus;
- parengtų ir patvirtintų pareiškėjo, jo narių ir (ar) kitų NVO socialinio ir (ar) aplinkosauginio poveikio matavimo metodikų skaičius per metus;
- sukurtų ir (ar) įdiegtų pareiškėjo, jo narių ir (ar) kitų NVO socialinio ir (ar) aplinkosauginio poveikio matavimo sistemų skaičius per metus;
- pareiškėjo, jo narių ir (ar) kitų NVO vykdomų veiklų, kurių kuriamas socialinis ir (ar) aplinkosauginis poveikis yra matuojamas pagal nusistatytus rodiklius, dalies didėjimas per metus;
- pareiškėjo, jo narių ir (ar) kitų NVO teigiamo įvaizdžio visuomenėje ir (ar) tarp tikslinės grupės atstovų gerinimas per metus.

Savanoriškos veiklos plėtrai vykdyti:
- naujų savanorių, kurie prisijungė prie pareiškėjo, jo narių ir (ar) kitų NVO veiklos, skaičius;
- pareiškėjo, jo narių ir (ar) kitų NVO paslaugų gavėjų, kurie teigia, kad yra patenkinti ar labai patenkinti savanoriška veikla, procento augimas;
- pareiškėjo, jo narių ir (ar) kitų NVO ilgalaikių savanorių skaičiaus didėjimas;
- pareiškėjo, jo narių ir (ar) kitų NVO tikslinės grupės atstovų, teigiamai vertinančių savanoriškos veiklos kokybę, dalies augimas;
- pareiškėjo, jo narių ir (ar) kitų NVO bendradarbiavimo tinklo savanoriškos veiklos srityje narių skaičiaus didėjimas;
- teritorijų, kuriose pareiškėjas, jo nariai ir (ar) kitos NVO vykdo savanorišką veiklą, plėtra.

	Vykdyti ir (ar) organizuoti NVO sektoriaus ir (ar) pareiškėjo veiklos viešosios politikos srities situacijos, poreikių, problemų ir raidos tyrimus bei analizes.
	- parengtų ir (ar) viešai paskelbtų NVO sektoriaus ir (ar) pareiškėjo veiklos viešosios politikos srities tyrimų, analizių, apžvalgų ir (ar) vertinimų skaičius;
- tyrimų ir (ar) analizių pagrindu parengtų rekomendacijų ir (ar) siūlymų dėl viešosios politikos tobulinimo skaičius;
- pareiškėjo narių ir (ar) kitų NVO, įtrauktų į duomenų, informacijos ir (ar) nuomonės rinkimą atliekant tyrimus ir analizes, skaičiaus ir (ar) dalies didėjimas;
- sukurtų ir (ar) pradėtų sistemingai taikyti NVO sektoriaus ir (ar) konkrečios viešosios politikos srities duomenų rinkimo, stebėsenos ir (ar) analizės priemonių skaičius;
- suinteresuotų subjektų, kuriems pristatyti tyrimų ir (ar) analizių rezultatai ir rekomendacijos, skaičiaus didėjimas. 


_________________
